text: Thatcheri majanduspoliitika märksõnad, nagu «õhuke riik», «vaba turg», «erastamine» jne, läksid Ida-Euroopa postkommunistlikes riikides kaubaks nagu soe sai, ent kodumaal polnud suhtumine oma riigi esimesse (ja praeguseni ainsasse) naispeaministrisse kaugeltki roosiline. Võidukast Falk­landi sõjast ja majanduskasvust sagedamini meenub Thatcheri tüüritud konservatiivide valitsusega seoses hoopis suur tööpuudus ja muud sotsiaalsed probleemid – neid tuletati saareriigis üsna agaralt meelde ka Raudse Leedi surmateate järel. Samas tuleb märkida, et Ühendkuningriigi majandus püsis 1980ndatel stabiilsena ning SKT kasvas hoogsalt.